A BIZOTTSÁG 1738/2005/EK RENDELETE
(2005. október 21.)
az 1916/2000/EK rendelet a kereset szerkezetére vonatkozó információ meghatározása és továbbítása tekintetében történő módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a strukturális keresetfelvételi statisztikákról és a munkaerőköltség-felvételi statisztikáról szóló, 1999. március 9-i 530/99/EK tanácsi rendeletre (1) és különösen annak 11. cikke ii. és iii. pontjára,
mivel:
(1)
A strukturális keresetfelvételi statisztikákról és a munkaerőköltség-felvételi statisztikáról szóló 530/1999/EK tanácsi rendelet végrehajtásáról szóló, 2000. szeptember 8-i 1916/2000/EK bizottsági rendelet (2), tekintettel a kereset szerkezetére vonatkozó információ meghatározására és továbbítására, megállapítja a szolgáltatandó információk meghatározására és bontására, valamint az eredmények továbbításához szükséges megfelelő technikai formátumra vonatkozó végrehajtási intézkedéseket.
(2)
A 2002. évre vonatkozó keresetszerkezeti felmérés volt az első, amelyet az 1916/2000/EK rendelet alapján hajtottak végre. A felmérés tapasztalatai nyilvánvalóvá tették, hogy szükség van az 1916/2000/EK rendelet rendelkezéseinek továbbfejlesztésére annak érdekében, hogy azok összhangba kerüljenek a munkaerőköltségre vonatkozó információ meghatározására és továbbítására tekintettel a strukturális keresetfelvételi statisztikákról és a munkaerőköltség-felvételi statisztikáról szóló 530/1999/EK rendelet végrehajtásáról szóló, 1999. július 27-i 1726/1999/EK bizottsági rendelet (3) megfelelő rendelkezéseivel, valamint annak érdekében, hogy javuljon a kapcsolat a kétévente sorra kerülő különböző kereset- és munkaerőköltség-felmérések adatai között.
(3)
Az 1916/2000/EK rendeletet mindezeknek megfelelően módosítani kell.
(4)
Az e rendeletben előírt intézkedések összhangban vannak a Statisztikai Programbizottság véleményével,
ELFOGADTA EZT A RENDELETET:
1. cikk
Az 1916/2000/EK rendelet mellékleteinek helyébe az e rendelet mellékleteiben található szöveg lép.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. október 21-én.